Қапшағайда төрт және бес жұлдызды бірнеше қонақүй салынады
DATE: 13:08, 13 Желтоқсан 2024 | GMT +5
TITLE: Қапшағайда төрт және бес жұлдызды бірнеше қонақүй салынады
URL: https://kaz.inform.kz/news/kapshagayda-tort-zhane-bes-zhuldizdi-brneshe-konakuy-salinadi-c2b094/
META: DATE: 13:08, 13 Желтоқсан 2024 | GMT +5
TOTAL WORDS: 222
AUTHOR(S):
TEXT: — Орталық саябақ пен Қапшағай көлінің жағажай аймақтары жаңғыртылып, өткізілген ірі халықаралық іс-шаралардың арқасында туристер саны 6, 5%-ға артты. Келесі жылы әлемдік деңгейдегі төрт және бес жұлдызды брендтік екі қонақүйдің құрылысы басталады. Бұл туризм инфрақұрылымын халықаралық стандарттарға сай дамытуға септігін тигізеді, — деді Марат Сұлтанғазиев өңірдің әлеуметтік-экономикалық дамуы туралы есеп бере тұрып. Әкімнің айтуынша, Алматы облысы шет елдерден келетін туристік ағын бойынша Алматы және Астана қаласынан кейін 3-ші орында тұр. — Соңғы екі жылда келушілер саны 2 есе өсті, оның ішінде 128 мың турист шетелден келді. Сонымен қатар, Қытайда Қазақстан туризмі жылы аясында Қытайдан келген туристер ағыны 1, 5 есе өсті. Туристер ағынын ұлғайтуға ықпал ететін жергілікті және шетелдік қонақтарға бағытталған ауқымды шаралар ықпал етті. Атап айтқанда, «Tengri ultra» Ұлы дала марафоны, «Қымызмұрындық» фестивалі, Іле-Балқаш регатасы, «TAKLIMAKAN RALLY — 2024», «Race Nation Kazakhstan 2024» тағы сол сияқты, — дейді ол. Сондай-ақ өңір басшысы биыл жалпы сомасы 20 млрд теңгеге бірқатар объекті іске қосылғанын айтты. — Саумал терапиясына баса назар аударылатын таулы шатқалдардағы сауықтыру кешендері бар. Сондай-ақ, Қара каньонда инвестиция құны 1, 5 млрд теңге болатын шыны көпір салу, 58 млрд теңгеге «Ой-Қарағай» курортын кеңейту сияқты ауқымды бастамалар бар. Қонаев қаласында аквапарк салу жоспарлануда. Мұндай жобалар аймақтың туристік тартымдылығын арттыруға, мәдени және іскерлік әріптестікті кеңейтуге ықпал етеді, — деп толықтырды М. Сұлтанғазиев. Бұған дейін хабарлағанымыздай биыл Алматы облысы 63 елге жергілікті өнімді экспорттады
